﻿Cristina OPREA* 
 
ICOANA - 
PUNTE ÎNTRE 
PĂMÂNT ŞI CER 
 
 
 
 
 
 
Putem privi icoana prin două 
unghiuri, unul este cel al venerării 
sale ca obiect de cult, iar cel de-al 
doilea este cel de ordin estetic, ca 
operă de artă. Pe teritoriul 
României coexistă două tipuri de 
icoane: icoanele pe sticlă si cele pe 
lemn. Această tipologie este aleasă 
în funcţie de materialele folosite şi 
de tehnica abordată de către artist, 
în realizarea acestora.  
 
În ceea ce priveşte icoana pe sticlă, se presupune că ar fi apărut în secolul al XVII-lea, 
existând însă dovezi vizuale abia din secolul al XVIII-lea. În această perioadă s-au 
dezvoltat centre de prelucrare a sticlei – materialul principal. Primele modele sau ,,izvoade” 
au fost xilogravurile. În această tehnică grafică, a gravării în lemn, s-au realizat primele 
icoane, dar fiind imprimate pe hârtie, un material perisabil, meşterii – ţărani au dorit să 
transpună imaginile respective pe suporturi mai rezistente, adică pe sticlă. Trebuie 
menţionat că icoanele pe sticlă sunt de factură tradiţională, adică au fost desenate şi 
pictate de meşteri populari. Primele icoane au fost pictate în alb-negru, deoarece aşa erau 
executate şi xilogravurile.  
 
Ulterior ţăranul nostru iubitor de culoare, după cum atestă costumele şi ţesăturile ce 
împodobeau casele tradiţionale, va picta aceste icoane, folosind culori pure, puternice. 
Tipul de compoziţie va fi repetitiv, fiindcă acele „izvoade” se moşteneau de la un iconar la 
altul, astfel, se poate afirma că exista un arhetip compoziţional. În general culorile folosite 
în pictură erau naturale, adică din plante, obţinute prin tehnici diferite, stăpânite de meşterii 
iconari. 
 
Încetul cu încetul, pe teritoriul României apar mai multe centre sau ateliere (Şcheii 
Braşovului, Sebeş-Alba, Făgăraş, Sibiu, Ţara Bârsei, Nicula) unde se păstrează 
meşteşugul acesta, dar se folosesc noi elemente decorative  şi cromatice. Astfel că toţi cei 
ce doresc să studieze cu atenţie produsele acestor centre, adevărate şcoli de iconari, vor 
avea plăcerea să descopere atât similitudini dar şi deosebiri. Întrucât aceşti iconari 
proveneau din mediul rural, fiind oameni fără studii, care nu ştiau să scrie, greşeau sau 
omiteau anumite inscripţii în chilirică, de aceea, este greu de tradus azi, un anumit mesaj, 
sau numele unui sfânt. 
 
Privite cu atenţie, descoperim că în 
cadrul aceleiaşi icoane, coexistă 
elemente de factură religioasă, ce se 
împletesc cu alte elemente prezente în 
legendele noastre populare. Aşa cum am 
menţionat, ţăranul iconar nu deţinea 
cunoştiinte de perspectivă sau de 
anatomie, de aceea figurile sunt pictate 
bidimensional. 
 
Icoanele sunt alcătuite pe diferite teme, 
cele principale fiind: Fecioara cu Pruncul, 
Maica Îndurerată, Încoronarea Maicii 
Domnului, Naşterea Domnului Isus 
Hristos, Botezul lui Isus, Răstignirea, 
Învierea, iar cele secundare sunt 
icoanele ce înfăţişează figurile sau 
aspecte din vieţile anumitor sfinţi Sfântul 
Gheorghe, Sfântul Dumitru, Sfântul 
Haralambie, Sfânţii Arhangheli Mihail şi 
Gavril, Sfântul Nicolae, Adam şi Eva şi 
Judecata de Apoi. Acest tip de icoană s-
a transmis din generaţie în generaţie, 
până în zilele noastre, când o întâlnim 
pictată atât de cei ce provin din lumea 
laică, cât şi de cei care provin din lumea 
sacră a mănăstirilor noastre, atât călugări cât şi călugăriţe. Prin intermediul diferitelor 
expoziţii de factură internaţională, icoana românească pictată pe sticlă a pătruns în 
Occident, bucurându-se de aprecieri deosebite.  
 
Icoana pe lemn este complet diferită faţă de icoana pe sticlă, atât din punct de vedere al 
materialului folosit – lemnul – cît şi al cromaticii abordate. Este mult mai veche, practic este 
menţionată în Biblie, când Isus dorind să-l ajute pe regele Abgar din Edesa, îi trimite un 
ştergar pe care îşi ştersere faţa rămânând imprimat pe acesta figura Sa. Istoria 
demonstrează că au existat perioade de evoluţie, dar şi de involuţie cum a fost cea din sec 
VIII e.n., când au fost interzise reprezentările sfinţilor şi ale Mântuitorului şi a Maici Sale, 
perioadă  numită  iconoclasm. 
 
Spre deosebire de tabloul iconografic pe care l-au oferit artiştii secolelor XI – XVII, pictorii 
de icoane de tip bizantin, au respectat şi menţinut în tot acest timp, un canon (capul 
sfântului reprezentat în icoană luat ca unitate de măsură se cuprinde în trup de 11 ori). 
Orice element ce apare în compoziţia icoanei nu este aşezat întâmplător, deoarece are 
dublu rol – semn grafic şi simbol. Apar şi înscrisuri ale numelor sfinţilor sau ale 
Mântuitorului, ale Maicii Domnului, în greacă sau o altă limbă, în funcţie de locul de unde 
provine icoana.  
 
Pentru că icoana este o reprezentare a sfinţeniei, a frumuseţii spirituale, nu trebuia să 
ispitească prin figurile personajelor, prin peisaj, şi de aceea întâlnim o cromatică plină de 
substrat şi un desen mai mult schematic. Figurile erau pictate în nuanţe de brunuri, tocmai 
pentru a ne readuce aminte că am fost creaţi din pământ şi tot acolo ne întoarcem. 
Veşmintele nu evidenţiază trupurile, deoarece ele acoperă suflete şi prin culorile folosite – 
culori simbol, ne vorbesc despre aceste lucruri. Arhitectura ce apare în planul doi al icoanei 
foloseşte tipul de perspectivă inversă. 
 
Fondul la mai toate icoanele este auriu. De ce auriu? Pntru că prin ntermediul icoanei omul 
primeşte o lumină ce îl poate duce pe drumul credinţei. Tot acest fond auriu este semnul 
pentru viaţa veşnică, un semn al spiritualităţii, al transcendenţei. După cum se poate 
observa, icoanele, atât cele pe sticlă cât şi cele pe lemn nu fac altceva, decât să 
concretizeze dorinţa omului de al cunoaşte pe Dumnezeu, de a i se adresa prin rugăciune 
şi de a primi răpunsuri. 
 
Icoana reprezintă de fapt o punte între Pământ şi Cer. 

